 1  Iniungitur auctoritate Capitulis generalis ut Eucharistia in cunctis domibus Ordinis nostri sub clavi et bona sera conservatur.  2  Pro devotione beatorum Benedicti et Bernardi, quibus speciali prerogativa tenetur Ordo noster, praecipitur ut de cetero in omnibus abbatiis Ordinis nostri post commemorationem Virginis gloriosae fiant commemorationes eorum tantummodo in laudibus et in vesperis, de sancto Benedicto ad vesperas antiphona : *Sanctissime confessor*, ad laudes : *Fuit vir vitae*, versus : *Amavit eum*, collecta : *Excita, Domine, in ecclesia tua*, etc. ; de beato Bernardo ad vesperas antiphona : *Beatus Bernardus ab infantia*, etc., ad laudes antiphona : *Consurgens diluculo*, versus : *Ora pro nobis beate Bernarde*, collecta : *Perfice, quaesumus Domine.* Quoties commemoratio Beatae Mariae intermittitur, toties dictorum sanctorum commemoratio non dicatur, nec in horis Beatae Mariae Virginis a modo ipsorum commemorationem facere aliquis teneatur.  3  Sigilla abbatum cedentium vel decedentium sub tanta diligentia custodiantur, quod nullum possit inde periculum provenire.  4  Per diffinitionem factam anno praeterito, in qua continetur de missione monachorum a patre abbate missorum in plenitudine potestatis, diffinitioni scriptae in 7 distinctione, capitulo 9°, videlicet quod illa plenitudo pertinet ad solos abbates, nullo modo derogatur, nec monachi de cetero visitatores faciant se vocari.  5  Sententia de ieiunio conversorum et abstinentia vini in locis illis, in quibus de consuetudine antiqua vino uti consueverant prius edita, ex causis rationabilibus dispensative relaxatur, ita tamen quod in omnibus domibus, in quibus occasione dictae sententiae sunt conspirationes vel scandala notabilia, nullus recipiatur in conversum usque ad quinquennium, nec deinceps absque nutu Capituli generalis.  6  Quoniam modus subventionis quem quidam fieri voluerunt contra Charitatis Chartam et antiquam Ordinis libertatem, multorum animos perturbavit, districte inhibetur auctoritate Capituli generalis ne tale quid in posterum attentetur, nec alicui liceat super subventione huiusmodi pecuniaria alicui personae, quae non sit de nostro Ordine, supplicare, sed si forte Cistercio aut alicui alii abbatiae nostri Ordinis generale Capitulum subvenire decreverit, iuxta verbum Apostoli, non necessitate sed mera liberalitate, prout unusquisque destinaverit in corde suo, faciat, ita quod semper sit gratia in principio, in medio et in fine.  7  Pro pace et unitate Ordinis indissolubiliter in perpetuum conservanda districtissime inhibetur a Capitulo generali, ne aliquis abbas vel quicumque alius de Ordine nostro, nisi forte fuerit fugitivus, licet etiam excommunicatus sit, repellatur aut excludatur ad ingressu abbatiarum seu aliorum quorumcumque locorum Ordinis nostri ; abbas qui contra fecerit, vel fieri procuraverit, absque retractatione a patre abbate vel a generali Capitulo deponatur ; monachus vero vel conversus qui simili modo transgressus fuerit, sententiae conspiratorum per omnia subiacebit ; abbas autem illuc intrare volens, si forte excommunicatus fuerit, infra in loco congruo honeste seorsum ad communionem temporalium admittatur.  8  Inhibetur auctoritate Capituli generalis ne aliquis in priorem vel cellerarium quemquam audeat promovere in fraudem, quod in alia domo promoveri non valeat in abbatem.  9  Sententias suspensionis et interdicti a I[acobo] quondam abbate Cistercii in abbatem et conventum Karoliloci latas Capitulum generale definiendo pronuntiat esse nullas, cum nullus pater abbas iurisdictionem habeat nisi in propriis filiabus. Districte vero prohibetur omnibus patribus abbatibus auctoritate Capituli generalis ne de cetero propria auctoritate sententiare praesumant nisi in personas abbatiarum quae sunt suae filiae immediatae, et hoc modo debito et secundum Ordinis instituta.  10  Inhibetur auctoritate Capituli generalis ne dominae nobiles et aliae mulieres in claustris vel infirmitoriis monialium pernoctare de cetero permittantur.  11  Pro domino rege Francorum et regina matre, ipsius regis quoque uxore, et fratribus ipsius ; pro domino rege Hungariae atque regina, pro [comitissa] Boloniae et filia eius, dicatur una missa de Spiritu Sancto a singulis sacerdotibus per Ordinem universum, cui missae associetur venerabilis episcopus Pictaviensis.  12  Petitio domini Renerii cardinalis, qui tam devotus amator et defensor est Ordinis, de anniversario ipsius per Ordinem universum faciendo post eius obitum, exauditur.  13  Bonae memoriae Hyldeburgensis reginae Aurel[ianensis] sicut concessum fuerat eidem a Capitulo generali, anniversario viri sui regis Richardi, quod fit per totum Ordinem pridie idus iulii, societur.  14  Petitio domini archiepiscopi Lugdunensis exauditur in hunc modum, quod audito eius obitu dicatur pro eo una missa a singulis sacerdotibus per Ordinem universum.  15  Petitio domini comitis Nivernensis exauditur in hunc modum videlicet, quod post eius obitum dicatur una missa pro defunctis a singulis sacerdotibus per Ordinem universum, et anniversarium eius et antecessorum ipsius fiat sedendo in conventu de Benedictione Dei, auctoritate Capituli generalis.  16  Pro anima bonae memoriae Philippi quondam comitis Boloniae pro quo hoc anno magnam eleemosynam habuit Capitulum generale, dicatur una missa pro defunctis a singulis sacerdotibus per Ordinem universum, et associetur anniversariis Philippi patris sui, et Ludovici fratris sui, quondam regum Francorum.  17  Petitio domini episcopi Pictaviensis ut habeat unum conversum de Escharleiis ad commorandum secum exauditur.  18  Petitio episcopi Cameracensis quod habeat duas personas Ordinis nostri vel tres ad morandum secum, exauditur ita tamen quod curam negotiorum saecularium non habeant.  19  Petitio magistri Philippi, nuntii domini Papae, de mittendo monachum ad Curiam romanam pro negotio crucis, exauditur.  20  Petitio dominae comitissae Boloniae ut possit habere secum unum conversum Ordinis nostri, ita tamen ut se non intromittat de saecularibus negotiis, exauditur.  21  Petitio abbatis Bellimontis de construenda abbatia monachorum in loco qui vocatur Pyrga exauditur, et committitur de Iubino, de Sancto Sergio et de Bellomonte abbatibus qui ad locum personaliter accedentes, pensatis omnibus quae secundum formam Ordinis pensanda sunt, conventum illuc mittant non expectata ulterius licentia Capituli generalis et sit filia Bellimontis, et quid inde, etc.  22  Petitio abbatis Rievallis de mittendo ad Curiam romanam exauditur.  23  Petitio abbatis Olivae quod fiat anniversarium pro bonae memoriae Santio rege Navarrae sedendo in domo sua exauditur.  24  Petitio abbatis Casemarii de festo sancti Quintiani faciendo tantum in domo Sancti Salvatoris, exauditur.  25  Petitio comitis et comitissae Flandriae quod habeant tres conversos prout in litteris eorum continetur, exauditur ita tamen quod secundum formam Ordinis se habeant eos.  26  Petitio abbatissae et monialium de Sarto Beatae Mariae prope Tornacum de abbatia sua transferenda ad alium locum magis idoneum, cum careant aquis competentibus ubi manent, committitur visitatori qui assumpto secum aliquo abbate, de translatione facienda faciant quod secundum Ordinis formam ad ipsarum honestatem ipsis abbatibus videbitur expedire.  27  Inspectio abbatiae monachorum quam bonae memoriae episcopus Vinctoniensis in Anglia fundari instituit, committitur de Ganaleya et de Krarya abbatibus, qui ad locum personaliter accedentes, pensatis omnibus quae secundum formam Ordinis sunt pensanda, faciant de toto illo negotio prout eis videbitur expedire, et quid inde, etc. Abbas de Bellobecco hoc eis denuntiet, et sit eius filia specialis.  28  Inspectio alterius abbatiae monachorum quam idem episcopus fundari instituit in Turonia, committitur de Oratorio, de Pietate Dei abbatibus qui ad locum personaliter accedentes pensatis omnibus quae secundum formam Ordinis sunt pensanda, faciant prout eis visum fuerit expedire, et quid inde, etc. Dominus abbas Cistercii hoc eis denuntiet et sit eius filia specialis.  29  Abbas de Candeleio qui hoc anno non venit ad Capitulum generale, nec misit pro se responsales, poenitentiam peragat talibus super hoc in Usibus constitutam ; abbas de Ardurello hoc ei denuntiet.  30  Abbas Sylvaecanae qui hoc anno non venit ad Capitulum generale nec misit pro se responsalem, poenitentiam peragat talibus super hoc in Usibus constitutam ; abbas de Ulmeto hoc ei denuntiet.  31  Abbas de Burnebach qui hoc anno non venit ad Capitulum, nec misit pro se responsalem, poenitentiam peragat super hoc in Usibus talibus constitutam ; abbas de Speciosavalle hoc ei denuntiet.  32  Abbas de Porta gloriae qui hoc anno non venit ad Capitulum generale nec misit pro se responsalem, poenitentiam peragat talibus super hoc in Usibus constitutam ; abbas de Pariniaco hoc ei denuntiet.  33  Inspectio loci qui vocatur Vosic in quo petit abbatiam monachorum fundari B. cancellarius ducis Galroniae, committitur de Silio et de Clara tumba abbatibus qui ad locum personaliter accedentes, pensatis omnibus quae secundum formam Ordinis sunt pensanda, mittant illuc conventum de Andreo si viderint expedire, non expectata amplius licentia Capituli generalis, et sit filia de Andreo specialis, et quid inde, etc. Abbas de Lubes hoc ei denuntiet.  34  Inspectio abbatiae monialium de Macherat Treverensis dioecesis quam dominus Papa petit associari Ordini, committitur de Villario metensi, de Sancto Godardo et de Warnesuile abbatibus qui personaliter accedentes ad locum, pensatis omnibus quae secundum formam Ordinis sunt pensanda, faciant prout viderint expedire, et quid inde, etc. Abbas de Claustro hoc eis denuntiet, et sit eius filia specialis.  35  Correctio scandali quod subortum est in domo Lucelensi committitur de Bethania, de Roseriis et de Lococrescenti abbatibus qui ad locum personaliter accedant et corrigant auctoritate Capituli generalis quod ibidem invenerint corrigendum, et quid inde, etc.  36  De translatione domus Sancti Sergii ultra mare, si quando locus competentior fuerit assignatus, committitur de Iubino et de Bellomonte abbatibus qui ad locum personaliter accedentes, pensatis omnibus quae secundum formam Ordinis sunt pensanda, mittant illuc conventum prout viderint expedire, et quid inde, etc.  37  Abbatissa et conventus Vallis Benedictae Tullensis dioecesis, quae res de quibus agebatur inter ipsas ex una parte et abbatem de Crista ex altera, auctoritate Capituli generalis pendente lite fraudulenter in quemdam saecularem potentiorem transtulisse dicuntur, rebus illis careant in perpetuum.  38  De loco Lunaxii a quo translata fuerat abbatia, conceditur quod ibidem iterato construatur abbatia auctoritate Capituli generalis ; et sit filia Bonifontis.  39  De procuratoribus bonis et fidelibus habendis in Curia romana more solito iniungitur a generali Capitulo Casemarii et de Sancto Anastasio abbatibus, quibus abbatibus satisfaciet de salario tempore Capituli generalis.  40  Translatio abbatiae monialium quae dicitur Horst Sanctae Mariae committitur abbati Campensi, qui assumpto secum aliquo abbate nostri Ordinis inspecto loco translationem faciat, si viderit expedire et quid inde, etc.  41  De abbatia monialium quae vocatur Episcopia de qua petit abbas Bellimontis ut incorporetur Ordini, committitur de Iubino et de Sancto Sergio abbatibus qui ad locum personaliter accedentes, pensatis omnibus quae secundum formam Ordinis sunt pensanda, mittant illuc conventum prout viderint expedire, et quid inde, etc., et sit filia Bellimontis.  42  Abbas de Roca amatoris qui non renuntiavit utrum fecerit poenitentiam sibi a generali Capitulo inflictam, et abbas de Matyna qui hoc ei debuit nuntiare nec nuntiavit, poenam sustineant talibus super hoc in Usibus constitutam. Abbas Casemarii hoc eis denuntiet.  43  De abbate de Tylieto qui noluit non solum non recipere archiepiscopum Mitilenensem ; imo nec loqui cum ipso in domo sua, et de conversis domus ipsius qui abbatem de Miratorio, qui nuntius erat domus Cistercii, recipere noluerunt, patri abbati videlicet de Firmitate auctoritate Capituli generalis committitur ut istud corrigat in plenaria potestate, prout viderit expedire, et quid inde, etc.  44  Abbati de Bella landa committitur ut cum maior civitatis Londensis solemniter donationem fecerit Deo et Ordini domorum suarum in civitate Londensi sitarum, et per cuncta instrumenta prout debuerit fecerit confirmari, liceat ei mittere duos conversos de domo sua ibidem moraturos vitae laudabilis et honestae, et eidem abbati procuratio et provisio praedictarum domorum cum pertinentiis suis iure perpetuo conceditur a Capitulo generali.  45  Abbati de Caldra, quia remotus est et propter maris pericula transeunda, conceditur ut quarto anno ad Capitulum veniat et propter causam paupertatis quam praetendit litteras habeat quaestuales.  46  Abbates de Ré et de Sancto Leonardo id negotium, quod anno praeterito commissum fuit, ut procuraretur per dioecesanum, quod dominus Musiaci redderet Capitulo generali quinquaginta solidos exacta prosequantur diligentia, et quid inde, etc.  47  Abbati de Bonoportu conceditur quod in die quando generaliter fit in toto Ordine piae memoriae Richardi regis Angliae, in domo sua anniversarium stando fiat.  48  Inspectio loci de Cella Sancti Bernardi, de Cedelyx et de Gradis abbatibus iterato committitur ut, pensatis omnibus quae secundum formam Ordinis sunt pensanda, si viderint expedire mittant illuc conventum monachorum de Ocheth, non expectata ulterius licentia Capituli generalis, et quid inde, etc.  49  Pro bono pacis concedit Capitulum generale ut abbatia de Iubino perpetuo sit filia Locedii, filiae Firmitatis ; de manuali autem professione, decimis et ceteris honoribus quae ipse patriarcha Antiochenus a dicta abbatia requirit, committitur abbati de Firmitate, ut ipso mediante honeste et tolerabiliter componatur.  50  Correctio monialium de Burgis in Hispania domino Cistercii committitur auctoritate Capituli generalis in plenaria potestate, ut corrigat secundum quod viderit expedire, et quid fac[tum], etc. ; et scribatur eis incontinenti auctoritate Capituli generalis.  51  Correctio excessuum tam conversorum quam monachorum nonno Iacobo quondam abbate Cistercii factorum in abbatiis Pontigniaci et Prulliaci et praecipue de prioribus utriusque domus, domino Cistercii abbati committitur auctoritate Capituli generalis, ut emendet prout secundum formam Ordinis viderit faciendum.  52  Correctio excessuum conversorum de Eurebach et de Grandisylva abbati Claraevallis auctoritate Capituli committitur in plenaria potestate, ut per se vel per alios ad tale negotium sufficientes faciat quod viderit expedire secundum Deum et Ordinis instituta, et quid inde, etc.  53  Abbas Pontigniaci cuius consilio et assensu abbas Caroliloci exclusit domnum Iacobum quondam abbatem Cistercii, cui licet alia imposita fuerunt multa, tamen quia neque convictus super iis extitit, nec confessus, sex diebus sit in levi culpa, duobus eorum in pane et aqua, et quadraginta diebus extra stallum abbatis.  54  Abbas de Caroliloco qui de consilio patris sui exclusit domnum Iacobum quondam abbatem Cistercii, tribus diebus sit in levi culpa, uno eorum in pane et aqua, et viginti diebus extra stallum abbatis.  55  De Ioyaco, de Fonte Ioannis, de Ripatorio et de Sacracella abbates qui simpliciter et minus discrete sigilla sua apposuerunt apud Prulliacum quibusdam litteris quibus continebatur quod ipsi credebant nonnum Iacobum quondam abbatem Cistercii excommunicatum, parcendo eis iniungitur auctoritate Capituli generalis, ut tribus diebus sint in levi culpa, uno eorum in pane et aqua.  56  Abbas de Vallibus Sarnai qui per simplicitatem suam excludi fecit domnum Iacobum quondam abbatem Cistercii a grangia sua, tribus diebus sit in levi culpa, uno eorum in pane et aqua, et viginti diebus extra stallum abbatis.  57  Querela abbatis Bellimontis contra dominum abbatem Cistercii super filiatione domus monialium in Achon, quae vocatur Magdalena, committitur de Iubino et de Sancto Sergio abbatibus qui rei veritatem diligenter inquirant, et omnia quae invenerint diligenter redacta in scriptis sub sigillis suis inclusa quam citius poterunt, transmittant Capitulo generali. Abbas de Iubino hoc collegae suo denuntiet.  58  Querela inter abbatem de Claravalle et abbatem de Alna super filiatione domus de Averia, de Aurea valle et de Balanciis abbatibus committitur pace vel iudicio terminanda, et quid inde, etc.  59  Querela inter abbatem de Villanova et abbatem de Villaveteri, de Oratorio et de Caletio abbatibus committitur pace vel iudicio terminanda, et quid inde, etc.  60  Querela inter abbatem de Sancto Urbano et abbatem de Altaripa, de Bonomonte, de Capella et de Werugue abbatibus committitur pace vel iudicio terminanda, et quid inde, etc.  61  Querela inter abbatem Egriensem et abbatem de Pasto committitur de Bellofonte et de Sancto Godardo abbatibus pace vel iudicio terminanda, et quid inde, etc.  62  Querela abbatis de Villari quam habet contra abbatissam domus monialium de Averia, de Balanciis et de Aurea valle committitur eodem modo supradicto.  63  Querela inter dominum archiepiscopum Colosensem in Ungaria et inter abbatem Egriensem, committitur de Citador et de Bouquen abbatibus pace vel iudicio terminanda, et quid inde, etc. Abbas de Bouquen hoc alii collegae suo denuntiet.  64  Querelam inter abbatem de Valle Sancti Lamberti et abbatissam de Rameia, abbates de Villari et de Alna et de Valle Dei usque ad finem debitum pace vel iudicio prosequantur, et quid inde, etc.  65  Querela inter abbatem de Rupe et inter abbatem de Miravalle committitur de Gardona, de Delacresse et de Groskedane abbatibus pace vel iudicio terminanda, et quid inde, etc.  66  Querela inter abbatem Sancti Leonardi et abbates de Trisagio et de Charon, iterato committitur de Castellariis, de Pinu et de Reth abbatibus ut eamdem querelam auctoritate Capituli generalis prosequantur, et causa terminata, quid inde fecerint, etc.  67  Querela praepositi Nivellensis contra abbatissam de Aneriis committitur de Fusniaco et de Aurea valle abbatibus iudicio terminanda et quid inde, etc.  68  Querela inter abbatem de Stannera in Wlterise et abbatem de Voto in Hibernia committitur de Sancta Maria iuxta Dubliniam et de Ieriponte et de Wethni abbatibus pace vel iudicio terminanda, et quid inde, etc. Abbas Sancti Salvatoris hoc eis denuntiet.  69  Querela inter abbatem Ripae altae et abbatem Sancti Andreae de Sexto committitur de Tylieto, de Columba et de Strafarda abbatibus pace vel iudicio terminanda, et quid inde, etc.  70  Querela abbatis de Sanctis Crucibus contra abbatem Populeti, committitur de Scarpio et de Clarofonte abbatibus pace vel iudicio terminanda. Abbas de Roca hoc eis denuntiet.  71  Querela inter abbatem de Aurora et abbatem de Capella committitur de Alta ripa et de Sancto Urbano et de Wetinguen abbatibus pace vel iudicio terminanda, et quid inde, etc.  72  Querela inter abbatem de Bellalanda et abbatem Rievallis committitur de Fusnesio, de Combromare et de Bello loco Regis abbatibus qui auctoritate Capituli generalis eamdem causam pace vel iudicio prosequenter et quid inde, etc. Abbas de Rupe hoc eis denuntiet.  73  Querela inter abbatem Sancti Urbani et abbatissam de Orto Dei committitur de Porta coeli et de Capella et de Wetint abbatibus pace vel iudicio terminanda, et quid inde, etc.  74  Abbas de Prulliaco qui minus discrete et nimis praecipitanter denuntiavit *domnum* Iacobum quondam abbatem Cistercii excommunicatum et conspiratorem, et exclusit et excludi fecit non solum eum sed et alios abbates et alias personas Ordinis a domo et a filia sua de Vallelucenti et grangiis eiusdem domus, et multa alia contra formam Ordinis perpetravit, deponitur in instanti.  75  Abbas de Signiaco qui dixit quaedam verba erronea et valde suspecta de Virgine gloriosa, et defendit per triduum et qui etiam contra formam Ordinis infra septa abbatiae suae mulieres induci permisit, et propter multa alia de quibus Diffinitoribus constat, quae secundum Ordinis instituta in praesentiarum sustinere non possunt, deponitur in instanti.  76  Nullus promoveatur in priorem vel cellerarium, qui non possit promoveri in abbatem. 